秋懷
作者：曾鞏
朝代：宋

paragraphs: 天地四時誰主張，縱使群陰入風日。
日光在天已蒼凉，風氣吹人更憀慄。
樹木慘慘顔色衰，燕雀啾啾群侶失。
我有愁輪行我腸，顛倒回環不能律。
我本孜孜學詩書，詩書與今豈同術。
智慮過人祇自讎，聞見於時未裨一。
片心皎皎事乖背，衆醉冥冥勢陵突。
出門榛棘不可行，終歲蒿藜尚誰恤。
遠夢頻迷憶故人，客被初寒卧沉疾。
將相公侯雖不爲，消長窮通豈須詰。
聖賢穰穰力可攀，安能俯心爲苟屈。